F’Settembru 2019, il-Bord tal-Istandards Internazzjonali tal-Kontabilità (IASB) lesta l-Fażi 1 tal-proġett IBOR Reform and its Effects on Financial Reporting (Ir-Riforma IBOR u l-Effetti tagħha fuq ir-Rapportar Finanzjarju) billi ppubblika emendi għall-Istandards Internazzjonali tar-Rapportar Finanzjarju (IFRS) 9 Strumenti Finanzjarji u l-Istandards Internazzjonali tal-Kontabbiltà preċedenti tiegħu (IAS) 39 Strumenti Finanzjarji: Rikonoxximent u Kejl. L-objettiv ewlieni kien li jiġu indirizzati l-konsegwenzi fuq it-trattament kontabilistiku ta’ relazzjonijiet eżistenti tal-iħħeġġjar qabel is-sostituzzjoni nfisha tar-rati referenzjarji. Sussegwentement, l-IASB vara t-tieni fażi tal-proġett f’Awwissu 2020. L-objettiv tal-Fażi 2 tal-IBOR huwa li jiġi evitat li l-IFRS jiskattaw konsegwenzi kontabilistiċi mhux ġustifikati fuq is-sostituzzjoni reali tar-rati normattivi tal-imgħax għall-kontabilità għall-iħħeġġjar b’mod partikolari.

Fl-2019, il-programm ta’ ħidma tal-EFRAG baqa’ fil-biċċa l-kbira mmexxi mid-deċiżjoni tal-iffissar ta’ standards tal-IASB biex jiġi emendat l-IFRS 17 Kuntratti tal-Assigurazzjoni. L-EFRAG ikkummenta dwar l-emendi proposti għall-IFRS 17 f’Settembru 2019. L-IASB ħareġ l-emendi riveduti għall-IFRS 17 f’Ġunju 2020. Sabiex ikun jista’ joħroġ abbozz ta’ parir dwar l-approvazzjoni malajr wara l-pubblikazzjoni tal-istandard emendat, l-EFRAG kompla jaħdem fuq l-abbozz tal-parir tiegħu dwar l-approvazzjoni.

Fit-tieni nofs tal-2019, il-ħidma preparatorja mill-EFRAG għall-parir dwar l-approvazzjoni kompliet tintensifika bi djalogi kontinwi u ħidma ta’ sensibilizzazzjoni ma’ esperti Ewropej tal-assigurazzjoni minn gruppi differenti ta’ partijiet ikkonċernati rrappreżentati fil-Grupp ta’ Ħidma dwar il-Kontabbiltà tal-Assigurazzjoni tal-EFRAG (EFRAG IAWG). Barra minn hekk, ġew indirizzati xi temi partikolari permezz ta’ stħarriġiet speċifiċi ma’ gruppi usa’. Il-Grupp ta’ Esperti Tekniċi tal-EFRAG (EFRAG TEG) u l-Bord tal-EFRAG kienu involuti f’kull pass.

L-EFRAG ikkummissjona wkoll aġġornament tal-istudju ekonomiku tiegħu tal-2018 f’oqsma bħax-xejriet tal-industrija, kwalunkwe impatt potenzjali fuq il-kompetizzjoni għall-kapital u l-konsumaturi, u kwalunkwe impatt potenzjali fuq l-offerti ta’ prodotti u servizzi minn assiguraturi.

L-EFRAG ikkontribwixxa għall-proċess ta’ approvazzjoni aċċellerat tal-Ewwel Fażi tar-riforma tal-IBOR biex jiżgura li l-emendi għall-IAS 39 u l-IFRS 9 dwar l-istrumenti finanzjarji jkunu fis-seħħ fil-ħin għar-rapporti finanzjarji tal-2019 tal-kumpaniji biex jiġi evitat tfixkil potenzjali fil-kontabbiltà minħabba r-riforma tal-IBOR.

Is-Segretarjat tal-EFRAG fl-2018 għamel, bħala pilota, analiżi fi stadju bikri dwar id-Dokument ta' Diskussjoni tal-IASB Financial Instruments with Characteristics of Equity (FICE), bħala segwitu tal-appell ta’ EFRAG li l-analiżijiet tal-impatt għandhom isiru tul il-proċess tal-iffissar ta’ standards minflok fit-tmiem biss. Is-Segretarjat tal-EFRAG ippubblika dokument ta’ ħidma dwar l-analiżi fi stadju bikri fi tmiem Frar 2019. L-EFRAG wettaq ukoll analiżi fi stadju bikri bi tħejjija għall-Abbozz ta’ Ittra ta’ Kummenti dwar l-Abbozz ta’ General Presentations and Disclosures ( tal-IASB (li qabel kien “Primary Financial Statements”) li nħareġ f’Diċembru 2019. Ir-riżultati tal-analiżi fi stadju bikri taw ħarsa lejn kif il-partijiet ikkonċernati Ewropej ħasbu li l-proposti l-ġodda tal-IASB kien se jkollhom impatt fuq ir-rapportar finanzjarju tagħhom fil-prattika.

Matul l-2019, l-EFRAG ħa sehem fil-proċess ta’ konsultazzjoni tal-IASB, u ħareġ ittri ta’ kummenti wara konsultazzjoni pubblika, dwar il-proposti kollha tal-IASB (abbozzi ta’ espożizzjoni u dokumenti ta’ diskussjoni). Oqsma oħra ta’ fokus inkludew il-proġetti tal-IASB dwar Attivitajiet Regolati b’Rati, Rapporti Finanzjarji Primarji, Kummentarju tal-Maniġment, Kombinamenti ta’ Negozji taħt Kontroll Komuni (BCUCC) u Avvjament u Indeboliment.

3.1.2.L-attivitajiet ta’ riċerka

Ix-xogħol ta’ riċerka tal-EFRAG baqa’ parti essenzjali mill-attivitajiet tiegħu fl-2019 biex jinfluwenza l-IASB u jrawwem dibattitu internazzjonali billi jipprovdi tmexxija fil-ħsibijiet dwar kwistjonijiet li huma importanti għall-Ewropa.

Abbażi ta’ konsultazzjoni pubblika fl-2018 dwar il-prijoritajiet fost il-kostitwenti Ewropej, fl-2019 l-EFRAG ħadem fuq Informazzjoni Aħjar dwar l-Assi Intanġibbli; Assi Kripto; u Konsiderazzjoni Varjabbli u Kontinġenti. F’Jannar 2020, l-EFRAG ippubblika analiżi tal-letteratura akkademika dwar l-assi intanġibbli. L-EFRAG ippubblika wkoll Dokument ta’ Diskussjoni dwar il-pjanijiet tal-pensjoni b’wegħda ta’ ritorn fuq l-assi. Permezz tal-Bord Akkademiku u n-Network Akkademiku tiegħu l-EFRAG saħħaħ il-kooperazzjoni tiegħu mal-akkademiċi.

Finalment, b’rispons għat-tieni talba tal-Kummissjoni dwar strumenti ta’ ekwità fit-tul biex jiġu esplorati trattamenti kontabilistiċi alternattivi potenzjali għall-kejl tal-valur ġust għal portafolli ta’ investiment fit-tul ta’ strumenti ta’ ekwità, l-EFRAG nieda konsultazzjoni pubblika matul is-sajf tal-2019 biex jiġbor il-fehmiet tal-kostitwenti. L-EFRAG ippubblika l-parir tekniku tiegħu dwar trattamenti kontabilistiċi alternattivi għall-kejl tal-valur ġust permezz ta’ profitt jew telf għal strumenti ta’ ekwità u tat-tip ta’ ekwità miżmuma f’mudell ta’ investiment fit-tul, flimkien mad-Dikjarazzjoni ta’ Rispons tal-konsultazzjoni pubblika tal-EFRAG f’Jannar 2020.

3.1.3.Il-Laboratorju Ewropew u l-qasam tar-rapportar mhux finanzjarju

Il-Laboratorju Ewropew huwa mfassal biex jistimula l-innovazzjoni fir-rapportar korporattiv permezz tal-kondiviżjoni ta’ prattiki tajba, li jikkomplementa u jikkontribwixxi wkoll għall-ħidma tal-EFRAG dwar ir-rapportar finanzjarju. Il-Laboratorju Ewropew jikkonsisti fi Grupp ta’ Tmexxija tal-Laboratorju Ewropew, ippresedut mill-President tal-Bord tal-EFRAG u bħala Viċi President, il-kap tal-unità tal-Kummissjoni għar-rapportar korporattiv, l-awditjar u l-aġenziji tal-klassifikazzjoni tal-kreditu, u t-task forces tal-proġetti.

Il-Grupp ta’ Tmexxija tal-Laboratorju Ewropew iwieġeb direttament lill-Assemblea Ġenerali tal-EFRAG. Il-Grupp ta’ Tmexxija tal-Laboratorju Ewropew huwa responsabbli għall-aġenda tal-Laboratorju Ewropew, għall-ħatra tal-membri tat-task forces tal-proġetti, għall-monitoraġġ tal-implimentazzjoni tal-proġetti, għall-promozzjoni tal-Laboratorju Ewropew u għall-mobilizzazzjoni tan-networks.

Wara sejħa pubblika għall-kandidati f’Diċembru 2018, ġie stabbilit l-ewwel task force tal-proġett dwar ir-rapportar relatat mal-klima, biex b’hekk il-Laboratorju Ewropew sar kompletament operazzjonali fi Frar 2019.

Wara outreach mal-partijiet ikkonċernati bi kważi 50 parteċipant, fil-bidu ta' Frar 2020 it-task force tal-proġett ippubblika r-rapport interattiv prattiku u orjentat lejn l-azzjoni tiegħu. Ir-rapport jenfasizza l-prattiki ta’ rapportar tajbin kif ukoll metodi potenzjali biex jittejbu l-prattiki ta’ rapportar preżenti, b’żewġ supplementi dwar id-divulgazzjonijiet ġenerali dwar il-klima u rapportar tal-analiżi tax-xenarji. Ir-rapport ġie ppubblikat fil-ħin biex jintuża mill-kumpaniji u l-istituzzjonijiet finanzjarji għar-rapportar korporattiv tagħhom tal-2019.

Il-Grupp ta’ Tmexxija tal-Laboratorju Ewropew wettaq konsultazzjoni pubblika fi Q3 2019 dwar l-aġenda futura tal-Laboratorju Ewropew. Abbażi tar-riżultati, il-Grupp ta’ Tmexxija ddeċieda dwar it-tieni proġett tal-Laboratorju Ewropew li jindirizza r-rapportar tar-riskji u l-opportunitajiet mhux finanzjarji u r-rabta mal-mudell tan-negozju. Dan il-proġett sar operazzjonali fi Q2 2020.

Il-Kummissjoni Ewropea tappoġġa dan il-proġett il-ġdid u ħarġet talba għall-pariri tekniċi li f’Ġunju 2020 tat mandat lill-EFRAG biex jibda l-ħidma preparatorja għal standards possibbli Ewropej għar-rapportar mhux finanzjarju. Din il-ħidma preparatorja tkun tipprovdi bażi għall-iżvilupp ta’ standards Ewropej ta’ rapportar mhux finanzjarju, jekk il-koleġiżlaturi jiddeċiedu li tali standards huma meħtieġa bħala riżultat tar-rieżami tad-Direttiva dwar ir-Rapportar Mhux Finanzjarju. Dan se jitwettaq minn Task Force tal-Proġett (Project Task Force — PTF) stabbilita mil-Laboratorju Ewropew f’Settembru 2020 wara s-sejħa għall-kandidati. Għar-rwol ta’ President tal-PTF, il-Grupp ta’ Tmexxija tal-Laboratorju Ewropew ħatar lil Patrick de Cambourg, li bħalissa huwa l-President tal-“Autorité des Normes Comptables”.

3.2.Il-governanza, it-trasparenza u l-akkontabbiltà pubblika

3.2.1.Governanza tal-EFRAG wara rakkomandazzjoni tar-rapport Maystadt

Ir-riforma tal-governanza tal-EFRAG, li ġiet implimentata fil-31 ta’ Ottubru 2014, żiedet il-leġittimità u r-rappreżentattività tal-organizzazzjoni, u wasslet għal proċess aktar koeżiv rigward il-parteċipazzjoni tal-UE fil-proċess tal-iffissar ta’ standards. Ir-riforma tal-governanza tlestiet f’Lulju 2016 bil-ħatra uffiċjali mill-Assemblea Ġenerali tal-EFRAG ta’ Jean-Paul Gauzès, eks Membru tal-Parlament Ewropew, bħala President tal-Bord tal-EFRAG wara li ġie nnominat mill-Kummissjoni u kif approvat mill-Parlament Ewropew u l-Kunsill. Il-mandat tiegħu ġġedded għal tliet snin oħra, li jintemmu fit-30 ta’ Lulju 2022.